פברז’ה: הביצים ששוות מיליונים
→ אריה ים – סירה או רכב
נעצר מנהל ההשקעות בסביון החשוד בעוקץ לקוחותיו בעשרות מיליוני שקלים ←
מירה-בל גזית | 30 במאי 2012, 12:58
פטר קרל פברז'ה נולד ביום 30.5.1846. הוא הצטרף למעגל העבודה כילד קטן בתור שוליה בבית המלאכה של אביו הצורף. בהמשך נשלח ללימודים מקצועיים בסנט פטרבורג ובדרזדן. פברז'ה הצעיר טייל באירופה והושפע במיוחד מתצוגות תכשיטיהם של בתי המלוכה והאצולה מתקופת הרנסנס והבארוק. הוא המשיך בלימודים גבוהים בפריז והתמחה אצל צורפי-על בצרפת, בגרמניה ובאנגליה.
סדרת ביצי הפסחא שיצר פברז'ה עבור המשפחה הקיסרית הרוסית נחשבת עד היום להישג המרשים והייחודי ביותר שלו.
Fabergé Suisse SA. תליון ביצה מסדרת LES IMPÉRATRICES, מחווה לביצי הפסחא של פטר קרל פברז'ה. הוצג בתערוכת BASELWORLD
הביצה הראשונה עוצבה ויוצרה עבור הצאר אלכסנדר השלישי בשנת 1885 כמתנה לחג הפסחא עבור אשתו, הצארית מריה פדרובונה. אנשי האצולה והעשירים החליפו את מנהג הבאת הביצים המקושטות לכנסיה בהבאת תכשיטים יקרים. הצאר, שהכיר את עבודותיו של פברז'ה מתערוכה בינלאומית שהתקיימה במוסקבה בשנת 1882, הזמין אצלו את העבודה.
הרעיון ליצור את המתנה בצורת ביצת פסחא מקושטת היה של הצאר, שזכר את התלהבותה של אשתו מתכשיט ביצת פסחא מהמאה השמונה עשרה שהיה בבעלות דודתה, הנסיכה וילהלמינה מארי מדנמרק. כך נולדה ביצת ההפתעה הראשונה.
הביצה, אותה הגיש בהתרגשות הצאר לאשתו, היתה עשויה זהב ומצופה אמייל, בתוכה היה חלמון זהב, בתוכו תרנגולת עשויה זהב ובתוכה כתר משובץ אבני אודם. הצארית התלהבה כל כך מהמתנה, הצאר מינה את פברז'ה לתכשיטן ולצורף של חצר הקיסרות – והשאר היסטוריה.
Fabergé Suisse SA. תליון ביצה מסדרת הרוקוקו. מחווה לביצי הפסחא של פטר קרל פברז'ה. הוצג בתערוכת BASELWORLD
במהלך השנים יצר פברז'ה חמישים ביצים ייחודיות ושנות זו מזו עבור המשפחה הקיסרית. מתוכן נותרו כיום ארבעים ושתיים, שמוצגות במוזיאונים בעולם או מצויות בבעלותם של אספנים פרטיים.
המוניטין הבינלאומי של פברז'ה משך אליו אנשי מלוכה, אצולה, עשירים ותעשיינים וגם אמנים ואנשי רוח מפריז, מוסקווה, סנט פטרבורג ולונדון. אולם מהפכת אוקטובר של שנת 1917 טרפה את הקלפים. הבולשביקים צרו על בתי המלאכה של פברז'ה, בזזו את התכשיטים וחומרי הגלם והלאימו את ביצי הפסחא. משפחת פברז'ה הספיקה להימלט לשוויץ. פטר קרל פברז'ה נפטר בגלות בשנת 1920.
Fabergé Suisse SA. תליון ביצה מסדרת Les Palais Imperials. מחווה לביצי הפסחא של פטר קרל פברז'ה. הוצג בתערוכת BASELWORLD
בשנת 1952, בעקבות סכסוך משפטי, איבדה המשפחה את הזכויות בשם פברז'ה. הניתוק נמשך חמישים וחמש שנים, עד שבשנת 2007 הודיע בית פברז'ה (Fabergé Suisse SA) על איחוד מחדש בין המותג לבין משפחתו של פטר קרל. נינותיו של פברז'ה, טטיאנה ושרה, מעורבות כיום בתהליכי העיצוב והיצירה של המותג.
דוכן Fabergé Suisse SA בתערוכת BASELWORLD 2012
בתערוכה הבינלאומית לשעונים ולתכשיטים שנערכה בחודש מרץ האחרון בבזל (BASELWORLD 2012) השיק בית פברז'ה שלוש קולקציות תכשיטים שעוצבו כמחווה לביצי הפסחא המפורסמות של פטר קרל פברז'ה ולארמונות הקיסריים שבסנט פטרבורג ובסביבותיה. הקולקציות כוללות תליוני ביצים מזהב ואמייל ועגילים תואמים בסגנון שאפיין את התקופה.
פוסט זה פורסם בקטגוריה אופנה, אופנה ועיצוב, עם התגים אופנה, אופנה בינלאומית, ביצי פברז'ה, ביצי פסחא, פברז'ה, פטר קרל פברז'ה, תכשיטים. אפשר להגיע ישירות לפוסט זה עם קישור ישיר.